## Agricultura repartix més de tres milions de difusors de feromones entre els agricultors de la Comunitat Valenciana per a fer front al corc del raïm mitjançant la confusió sexual

*** Amb la posada en marxa d’esta actuació es protegiran 20.600 hectàrees de raïm de taula i de vinificació
* El servici de Sanitat Vegetal destina 1,2 milions d’euros per a l’adquisició i repartiment d’estos dispositius**

La Conselleria d’Agricultura, Aigua, Ramaderia i Pesca, a través del servici de Sanitat Vegetal, ha repartit prop de 3,1 milions de dispositius de confusió sexual entre els viticultors de la Comunitat Valenciana per a fer front a la plaga del corc del raïm (*Lobesia botran*a).

Amb la posada en marxa d’esta actuació, s’està cobrint prop de 20.600 hectàrees de raïm de taula i vinificació en diferents comarques d’Alacant, València i Castelló per a la campanya de 2025, la qual cosa suposa un 33 % de la superfície de cultiu.

La Conselleria està donant suport als viticultors mitjançant el repartiment del 50 % de les necessitats d’emissors de feromona. En concret, als agricultors que justifiquen la compra de l’altre 50 % restant.

El corc del raïm (*Lobesia botrana*) és la plaga més important del cultiu de la vinya, així com la principal causant de danys de rellevància econòmica, ja que les larves, en alimentar-se, produïxen ferides en els grans de raïm que afavorixen l’aparició de podriments, que afecten en molts casos tot el ramell.

A causa de la dificultat d’exercir un control efectiu d’esta plaga mitjançant tractaments fets individualment pels agricultors en les seues parcel·les, s’aconsella efectuar actuacions col·lectives, amb el propòsit de rebaixar el nivell de població de l’insecte a límits acceptables. Amb estes actuacions col·lectives que disminuïxen els danys ocasionats per la plaga s’aconseguix un augment significatiu de la qualitat del raïm i dels vins.

La tècnica de confusió sexual consistix a alliberar de manera massiva i contínua feromones sexuals específiques del corc *Lobesia botrana* en les vinyes, amb l’objectiu d’impedir que els mascles localitzen les femelles per a reproduir-se. En saturar l’ambient amb estes substàncies —que imiten l’olor natural que emeten les femelles per a atraure els mascles— s’evita l’aparellament, la qual cosa interromp el cicle biològic de la plaga i prevé l’aparició de larves que danyen el raïm.

L’emissió de les feromones es realitza mitjançant xicotets difusors que es col·loquen a l’inici de la campanya en els ceps de la vinya. Estos dispositius alliberen la feromona de manera constant durant diversos mesos, cobrint totes les generacions del corc sense necessitat de recanvis. Esta estratègia representa una alternativa eficaç, sostenible i respectuosa amb el medi ambient per al control d’esta plaga.

Comparant esta tècnica de confusió sexual amb els tractaments insecticides convencionals que es requeririen per a un adequat control d’esta plaga, es constata la reducció de l’aplicació de productes fitosanitaris en més d’un 83 %, en passar d’1,8 litres d’insecticida per hectàrea a únicament 76 grams de feromona per hectàrea.

Es tracta d’una alternativa que, al no requerir tractaments insecticides, elimina els riscos per a l’agricultor i garantix raïm lliure de residus. A més, actua de manera específica sobre este insecte plaga sense afectar altres espècies beneficioses.

**Campanya de repartiment**

La Conselleria d’Agricultura, a través del servici de Sanitat Vegetal destina més d’1,2 milions d’euros per a l’adquisició i repartiment d’estos dispositius entre els agricultors de les tres províncies de la Comunitat Valenciana.

Concretament, en tot el territori de la Comunitat Valenciana s’han repartit prop de 315.000 difusors de feromona de raïm de taula, repartits principalment en la província d’Alacant, en les comarques del Vinalopó Mitjà, el Baix Segura i l’Alacantí; en les comarques de la Plana Alta i el Baix Maestrat a Castelló; i en la comarca de la Foia de Bunyol, en la província de València.

En difusors de feromona per a vinya de vinificació la quantitat repartida en tota la Comunitat Valenciana ha sigut pròxima als 2,8 milions, dels quals més de 2,5 milions s’han repartit en la província de València, entre les comarques de la Vall d’Aiora-Cofrentes, la Costera, la Foia de Bunyol, la Plana Utiel-Requena, la Ribera Alta, la Vall d’Albaida i la Serrania. En les comarques alacantines de l’Alt Vinalopó, el Vinalopó Mitjà i la Marina Alta s’han repartit prop de 250.000 difusors i 4.000 en la comarca castellonenca de la Plana Alta.

Gràcies a la tècnica de confusió sexual, el sector vitivinícola disposa d’una tècnica senzilla i respectuosa amb el medi ambient per a controlar el corc del raïm, ja que no solament protegix la qualitat del raïm, sinó que també reforça el compromís del sector amb pràctiques agrícoles responsables i concordes amb les exigències del mercat actual.

**Altres campanyes de repartiment i seguiment de plagues**

Enguany també s’està fomentant l’aplicació de la tècnica de confusió sexual per a combatre una altra plaga rellevant en el cultiu del raïm de taula: el cotonet del raïm (*Planococcus ficus*).

En 2025 s’ha destinat un total de 190.000 euros per a la compra i repartiment de 400.000 difusors als agricultors, la qual cosa ha permés cobrir prop de 1.600 hectàrees de cultiu de raïm de taula.

Esta mesura es complementa amb el reforç de l’equip de Sanitat Vegetal, que s’encarrega del seguiment constant de les principals plagues i malalties que afecten les vinyes de la Comunitat Valenciana. Al seu torn, es disposa d’una xarxa d’estacions meteorològiques que permet monitorar les condicions climàtiques, la qual cosa facilita l’emissió de recomanacions precises sobre el moment més oportú per a intervindre, minimitzant així l’ús de productes fitosanitaris.

La Generalitat continua impulsant mètodes de control biotècnic per a fer front a altres plagues rellevants del nostre entorn agrícola, com la mosca mediterrània de la fruita, la mosca de l’olivera, el cucat de l’arròs, el cotonet de Sud-àfrica en els cítrics o el mateix cotonet de la vinya.

Fecha: 03/08/2025